Verkefnisstjóri ráðinn vegna komu flóttamanna Linda Björk Guðrúnardóttir hefur verið ráðin verkefnisstjóri vegna komu flóttamannanna til Akraness í byrjun september . Tuttugu og fimm flóttamenn hafa þegar verið valdir til komunnar og verið er að athuga með eina fjölskyldu til viðbótar . Linda Björk er menntuð til starfa sem þessa frá friðarháskóla Sameinuðu þjóðanna á Kosta Ríka . „ Akraneskaupstaður ræður mig til starfsins næstu 16 mánuðina og mitt hlutverk er að stýra þessu verkefni , það er að undirbúa komu flóttafólksins og vinna að aðlögun þess að samfélaginu í samstarfi við viðeigandi stofnanir og samtök , “ segir Linda Björk í samtali við Skessuhorn . Hún hefur í sumar starfað við Hvalasafnið á Húsavík en kom að fullu til starfa á Akranesi í þessari viku . Hún segir undirbúninginn ganga vel . „ Við höfum fengið tilboð í húsnæði , sem bæjarbúar hafa boðið að fyrra bragði , en vantar enn tvær stórar íbúðir , svona fjögurra til fimm herbergja , ” segir Linda Björk . " Viðtökur Akurnesinga hafa verið mjög góðar , bæði hvað varðar húsnæði og húsbúnað . Þetta hefur auðveldað mjög allan undirbúning . Við skoðum allt varðandi fatnað þegar fólkið er komið því við þurfum að huga að réttum stærðum , ” segir Linda og bætir við að hún verði búsett á Akranesi en hana vanti hinsvegar ennþá húsnæði þar fyrir sig og dóttur sína .